Урысейм и Президент Путин В. В. гъэ къэс къызэригъэпэщ пресс-конференцыр дыгъуасэ екIуэкIащ. Ар къызэрыщыхъуам тепсэлъыхьащ Къэбэрдей-Балъкъэрым и Iэтащхьэ КIуэкIуэ Ю. А.
Урысей Федерацэм и Президент Путин Владимир гъэ къэс къызэригъэпэщ пресс-конференцыр зэрекIуэкIам и гугъу щищIым Къэбэрдей-Балъкъэрым и Iэтащхьэ КIуэкIуэ Юрий къыхигъэщхьэхукIащ:
«ЗэIухауэ екIуэкIа псалъэмакъым къыхэщащ цIыхухэм я дежкIэ нэхъ мыхьэнэшхуэ зиIэ упщIэхэм я жэуапхэр. Абыхэм ящыщщ экономикэр, социальнэ IэнатIэр, псэупIэ-коммунальнэ хозяйствэм и тарифхэр, пенсэхэр зэрат щIыкIэр егъэфIэкIуэныр, налогхэр зэрытралъхьэ щIыкIэм пыщIа Iуэхухэр. Гулъытэ хэха игъуэтащ промышленностымрэ мэкъумэш хозяйствэмрэ къалэжь продукцэм хэгъэхъуэным. Агропромышленнэ комплексым мы зэманым зэкIэлъыкIуэу щрагъэкIуэкIа зэхъуэкIыныгъэхэм я фIыщIэкIэ мы IэнатIэм адэкIи зегъэужьынымкIэ Iэмал хъарзынэхэр къызэрызэрагъэпэщам теухуауэ къэралым и унафэщIым жиIамкIэ акъылэгъу умыхъупIэ иIэкъым.
Псалъэм папщIэ, Къэбэрдей-Балъкъэрым иджыпсту къыщалэжь продукцэр сыт хуэдэ ерыскъыпхъэми хуэгъэзауэ щIыналъэр зыхуейм хуэдиз мэхъу.
Сирием щыщыIэ щытыкIэм, Урысейм зыхъумэжыныгъэмкIэ бгъэдэлъ зэфIэкIым хэгъэхъуэным, къэрал щIыб политикэм яхуэгъэза псалъэхэм уи фIэщ ящI дунейпсо щытыкIэм пыщIауэ къыкъуэкI гугъуехьхэм дызэрыпэщIэтыфынур. Апхуэдэ Iуэху нэхъыщхьэ дыдэщ дунейпсо терроризмэм пэщIэтыныр.
ДызыхуэкIуэ зэманым къытпэщыт Iуэхухэм ящыщу къэралым и Iэтащхьэм къигъэлъэгъуащ экономикэм зегъэужьыныр, коррупцэм пэщIэтыныр, цIыхухэм я хуитыныгъэхэмрэ законкIэ я сэбэп зыхэлъхэмрэ хъумэныр, экологием хуэсакъыныр, цIыхухэм къаIэрыхьэ хэхъуэхэр нэхъыбэ щIыныр. Апхуэдэ къалэнхэр гъэзэщIэным дэ зэкIэлъыкIуэу делэжьынущ 2017 гъэм».
КъБР-м и Iэтащхьэмрэ Правительствэмрэ я пресс-IуэхущIапIэ.
